寄老菴
作者：劉攽
朝代：宋

paragraphs: 茲山韞奇勝，四野窮眺覽。
近峰擢矛劍，遠巘矗蓮萏。
雲霞發光彩，氣候變舒慘。
啼禽不能名，秀芳多可攬。
招提就丘壑，初地首鉛槧。
精廬爛金碧，浄供歡藜糝。
佛香晝綿綿，法鼓晨紞紞。
林風忽飄摇，天樂隨簸撼。
靈泉初發蒙，溫液遂盈坎。
異源判炎凉，及物萬塵黕。
西南江路永，水墨畫色淡。
漚鳥破青冥，帆檣出葭菼。
吾人事探討，絕境更平澹。
悟真心自知，得雋首獨頷。
剪茅地夷爽，築基土强鵾。
長松啟門扃，怪石列窊窞。
遂初本逍遥，知略貴剛敢。
頹齡惜鬢髪，壯節露肝膽。
由來抱軒昂，豈復甘黯黮。
辭滿異多秩，摻袪嗟不寁。
高風故難繼，弱質因自感。
磵肩疲負任，勿藥羞是鞓。
願言爾爲鄰，寧使我餘憾。
即今桑榆景，光翳將就晻。